钦定古今图书集成/理学汇编/文学典/第150卷 > 《徐师曾文体明辩》 > 《奏疏》〈奏 奏疏 奏对 奏启 奏状 奏札 封事 弹事〉
## 钦定古今图书集成/理学汇编/文学典/第150卷 > 《徐师曾文体明辩》 > 《奏疏》〈奏 奏疏 奏对 奏启 奏状 奏札 封事 弹事〉

按：奏疏者，群臣论谏之总名也。奏御之文，其名不一。
七国以前皆称上书。秦初改书曰“奏。”汉定礼仪，则有
四品：一曰章以谢恩，二曰奏以按劾，三曰表以陈请，
四曰议以执异。然当时奏章或上灾异，则非专以谢
恩。至于奏事亦称上疏，则非专以按劾也。又按劾之
奏别称“弹事”，尤可以征弹劾，为奏之一端也。又置八
仪，密奏阴阳，皂囊封板，以防宣泄，谓之“封事。”而朝臣
补外，天子使人受所欲言，及有事下议者，并以书对。
则汉之制，岂特四品而已哉？然自秦有天下，以及汉
孝惠，未闻有以书言事者。至孝文开广言路，于是贾
山言治乱之道，名曰“至言”，则四品之名，亦非叔孙通
之所定明矣。魏晋以下，启独盛行。唐用表、状，亦称“书
疏。”宋人则监前制而损益之，故有札子，有状、有书，有
表，有封事，而札子之用居多，盖本唐人榜子、录子之
制而更其名。上书章表，已列前编。其他篇目，更有八
品：一曰奏，奏者，进也。二曰疏，疏者，布也。汉时诸王官
属于其君亦得称疏，故以附焉。三曰对，四曰启，启者，
开也。五曰状，状者，陈也。状有二体，散文俪语是也。六
曰《札子》。札者，刺也。七曰《封事》，八曰《弹事》。各以类从，而
以至言冠于篇，以其无可附也。至于疏、对、启、状、札五
者，又皆以“奏”字冠之，以别于臣下私相对答往来之
辞。及论其文，则皆以明允笃诚为本，辩析疏通为要。
酌古御今，治繁总要，此其大体也。奏启入规而忌侈
文，弹事明宪而戒善骂，此又学者所当知也。今制，论
政事者曰“题”，陈私情者曰“奏”，皆谓之“本”，以及让官、谢
恩之类，并用散文，间为俪语，亦同奏格。至于庆贺虽
仿表词，而首尾亦与奏同。唯史馆进书，全用表式。然
则当今进呈之目，惟本与表二者而已。革百王之杂
称，减中世之俪语，此度越前代者也